Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 322/12/7712	Svidník, 4.10.2012
EEČ : 2-60-59-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Svidník
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v presne nezistenom dni v jarnom období roku 2011 si nechal doposiaľ presne nestotožnenou osobou vykonať nepovolené napojenie na vodovodné potrubie vo vodovodnej šachte na výtokový stojan na odber pitnej vody pred odberným miestom vo Svidníku na ul. Centrálnej č. 748/41, čím takto za obdobie od jari 2011 do 11.4.2012 vykonal neoprávnený odber pitnej vody v nezistenom objeme pre vlastnú potrebu, ktorý podlieha spoplatneniu, čím Východoslovenskej vodárenskej spoločnosti, a.s. závod XXXXX, Stropkovská č. 643/79 spôsobil škodu vo výške 85,04 Eur

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Obvodného oddelenia PZ vo Svidníku sp.zn. ORP-225/SK-SK-2012 zo dňa 28.06.2012 bolo začaté trestné stíhanie a súčasne vznesené obvinenie XXXXX pre skutok kvalifikovaný ako prečin krádeže podľa § 212 ods. 2 písm. e/ Tr. zák. 
	Uvedeného trestného činu sa mal menovaný dopustiť tak, ako to je uvedené vo výrokovej časti tohto uznesenia. 
	Dňa 01.10.2012 po skončení skráteného vyšetrovania mi poverený príslušník PZ predložil vyšetrovací spis s návrhom, aby na obvineného XXXXX bola podaná obžaloba pre uvedený prečin. 
	Preskúmaním vyšetrovacieho spisu som zistil, že sú splnené podmienky na aplikáciu inštitútu podmienečného zastavenia trestného stíhania. 
	Obvinený je stíhaný za prečin, na ktorý zákon ustanovuje trest odňatia slobody, ktorého horná hranica je 2 roky. Ďalej som zistil, že obvinený v rámci svojho výsluchu dal súhlas na podmienečné zastavenie trestného stíhania a ku skutku, ktorý je mu kladený za vinu sa priznal. Spôsobenú škodu uhradil. 
	To, že spôsobená škoda Východoslovenskej vodárenskej spoločnosti a.s. závod XXXXX netrvá, vyplýva aj z výpovede zástupcu poškodenej strany XXXXX. 
	Obvinený v mieste trvalého pobytu požíva dobrú povesť. Spolu s manželkou a synom býva v rodinnom dome. V priestupkovom konaní nebol riešený. Podľa odpisu z registra trestov súdne trestaný doposiaľ nebol. 
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a/ vyhlásil, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné opatrenia na jej náhradu a 
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
	Nakoľko obvinený spĺňa podmienky pre postup podľa citovaného ustanovenia Trestného poriadku rozhodol som tak, ako je to uvedené vo výrokovej časti tohto uznesenia. 
	V zmysle ustanovenia § 216 ods. 2 Tr. por. bola obvinenému určená skúšobná doba podmienečného zastavenia trestného stíhania v trvaní 12 (dvanásť) mesiacov. 
	Ak obvinený v priebehu skúšobnej doby povedie riadny život, rozhodne orgán, ktorý trestné stíhanie v prvom stupnii podmienečne zastavil, že sa obvinený osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje (§ 217 ods. 1 Tr. por.).
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Hrebeňák
prokurátor